b"\n_START_ARTICLE_\nPassula\n_START_SECTION_\nPassula\n_START_PARAGRAPH_\nEl top\xc3\xb2nim Passula sembla provenir de la paraula hom\xc3\xb2nima del llat\xc3\xad que significa pansa, en clara al\xc2\xb7lusi\xc3\xb3 a la import\xc3\xa0ncia que tenia la pansificaci\xc3\xb3 del ra\xc3\xafm en aquest indret. De vegades, aquest nom de lloc s'empra en plural -Passules- .\n_START_SECTION_\nPu\xc3\xa7ula\n_START_PARAGRAPH_\nPu\xc3\xa7ula \xc3\xa9s una denominaci\xc3\xb3 hist\xc3\xb2rica de la partida que hui ha caigut en des\xc3\xbas, per\xc3\xb2 que apareix sovint en la documentaci\xc3\xb3 de finals del segle XVI.\n_START_SECTION_\nPu\xc3\xa7a\n_START_PARAGRAPH_\nUna escriptura notarial de 1409 en qu\xc3\xa8 es documenta la divisi\xc3\xb3 dels termes de Xal\xc3\xb3 i Alcalal\xc3\xad menciona el lloc de Pu\xc3\xa7a i el situa entre Murta i Benibrai, \xc3\xa9s a dir, on es troba l'actual Passula. Per tant, podria tractar-se d'una forma acur\xc3\xa7ada del top\xc3\xb2nim Pu\xc3\xa7(ul)a > Pu\xc3\xa7a o ser, simplement, producte d'una equivocaci\xc3\xb3 del redactor.\n_START_SECTION_\nCaracter\xc3\xadstiques f\xc3\xadsiques\n_START_PARAGRAPH_\nLa partida de Passula \xc3\xa9s una zona de suau transici\xc3\xb3 entre el pla i la muntanya, que est\xc3\xa0 tancada en el seu extrem meridional per una serra de poca elevaci\xc3\xb3 i d'origen oligoc\xc3\xa8: la Serra de la Devesa (416 m)._NEWLINE_El top\xc3\xb2nim Devesa indica que, antigament, era un terreny destinat a pasturatge. Aquesta paraula prov\xc3\xa9 del participi llat\xc3\xad defensa, que vol dir defensada o prohibida, i el seu significat fa refer\xc3\xa8ncia a les deveses com a llocs vedats, on nom\xc3\xa9s s'hi podia accedir amb l'autoritzaci\xc3\xb3 pr\xc3\xa8via del senyor. Un pl\xc3\xa0nol de l'any 1764 li d\xc3\xb3na l'apel\xc2\xb7latiu de la Devesa del Sr. Comte, nom que fa ben pal\xc3\xa9s el seu origen senyorial. En aquest document cartogr\xc3\xa0fic al senyor se l'anomena comte, perqu\xc3\xa8 el Bar\xc3\xb3 de Xal\xc3\xb3 d'aleshores era tamb\xc3\xa9 el Comte de Carlet.\n_START_SECTION_\nConreus agr\xc3\xadcoles\n_START_PARAGRAPH_\nEls conreus que han predominat a la partida de Passula s\xc3\xb3n principalment la vinya i l'almetler i, en menor mesura, l'olivera i el garrofer; per\xc3\xb2, en l'actualitat, s\xc3\xb3n moltes les parcel\xc2\xb7les que s'han deixat fer ermes per l'escassa rendibilitat econ\xc3\xb2mica de les activitats agr\xc3\xadcoles._NEWLINE_Aquests camps abandonats es converteixen en poc temps en fenollars d'al\xc3\xa7\xc3\xa0ries properes als dos metres o en comunitats vegetals poc diversificades de nitro-hal\xc3\xb2fils on destaquen les esp\xc3\xa8cies arvenses i ruderals.\n_START_SECTION_\nAlbayr\xc3\xa9n o Bayr\xc3\xa9n\n_START_PARAGRAPH_\nEs creu que en la partida de Passula estava localitzada l'antiga alqueria del segle XIII denominada Albayr\xc3\xa9n o Bayr\xc3\xa9n, establida sobre una vil\xc2\xb7la romana anterior de la que s'han trobat vestigis a l'anomenat Corral de la Durana._NEWLINE_Aquesta hip\xc3\xb2tesi parteix del sup\xc3\xb2sit que la vil\xc2\xb7la li pertanyia a un tal Varius, nom que en roman\xc3\xa7 degu\xc3\xa9 convertir-se en *Bayro per la transformaci\xc3\xb3 de -arius en -ayro. Finalment, a aquest nom propi s'hi hauria afegit el sufix de car\xc3\xa0cter possessiu -\xc3\xa9n i el resultat seria el seg\xc3\xbcent: Varius >*Bayr(o) + -\xc3\xa9n > Bayr\xc3\xa9n. La pres\xc3\xa8ncia \xc3\xa0rab serveix per a explicar la incorporaci\xc3\xb3 de l'article al-: Albayr\xc3\xa9n._NEWLINE_La grafia normativitzada d'aquest top\xc3\xb2nim d'origen rom\xc3\xa0 \xc3\xa9s la d'Albair\xc3\xa9n o Bair\xc3\xa9n."